РЕШЕНИЕ НА СЪВЕТА
от 16 април 2007 година
с което се разрешава на Обединеното кралство да въведе специална мярка за дерогация от член 193 от Директива 2006/112/ЕО относно общата система за данъка върху добавената стойност
(2007/250/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Директива 2006/112/ЕО на Съвета от 28 ноември 2006 г. относно общата система за данъка върху добавената стойност (1), и по-специално член 395, параграф 1 от нея,
като взе предвид предложението на Комисията,
като има предвид, че:
(1)
В писмо, регистрирано в Генералния секретариат на Комисията на 10 февруари 2006 г., Обединеното кралство поиска разрешение за въвеждането на специална мярка за дерогация от член 21, параграф 1, буква а) от Шестата директива 77/388/ЕИО на Съвета от 17 май 1977 г. относно хармонизиране на законодателствата на държавите-членки относно данъците върху оборота - обща система на данъка върху добавената стойност: единна данъчна основа (2).
(2)
В съответствие с член 27, параграф 2 от Директива 77/388/ЕИО Комисията информира останалите държави-членки за искането на Обединеното кралство с писмо от 18 юли 2006 г. С писмо от 19 юли 2006 г. Комисията нотифицира Обединеното кралство, че разполага с цялата информация, която счита за необходима, за да вземе отношение по искането.
(3)
Директива 77/388/ЕИО беше преработена и отменена от Директива 2006/112/ЕО. Позоваването на разпоредбите на предишната трябва да се тълкуват като позовавания на последната.
(4)
Съгласно член 193 от Директива 2006/112/ЕО лицето платец на данъка върху добавената стойност (ДДС) е данъчно задължено лице, което доставя стоките. Целта на дерогацията, поискана от Обединеното кралство, е отговорността за плащане на данъка да бъде прехвърлена върху данъчнозадължените лица, на които се доставят стоките, но само при определени условия и изключително за случая на мобилните телефони и компютърните чипове/микропроцесори.
(5)
В този отрасъл значителен брой търговци укриват данъци, като не плащат ДДС на данъчните власти след продажбите на продуктите. Клиентите им обаче, тъй като са получили валидна фактура, имат право на приспадане на данъка. В най-драстичните случаи едни и същи стоки се препродават неколкократно по схемата „въртележка“, без да се плаща ДДС на данъчните власти. В такива случаи, като определя получателя на стоките като отговорен за плащането на ДДС, дерогацията би премахнала възможността за такава форма на укриване на данъци. Тя, обаче, не засяга размера на дължимия ДДС.
(6)
С цел да гарантира ефективното действие на дерогацията и да попречи на изместването на укриването на данъци към други продукти или към търговията на дребно, Обединеното кралство следва да въведе подходящи изисквания за контрол и отчетност. Комисията следва да бъде информирана за приетите конкретни мерки, както и за наблюдението и за цялостната оценка на действието на дерогацията.
(7)
Мярката е пропорционална на преследваните цели, тъй като не е предназначена за всеобщо приложение, а само за един конкретен сектор с повишена степен на риск, обхващащ точно определени продукти, по отношение на които мащабът и размерът на укритите данъци са довели до значителни загуби за хазната. Освен това поради малкия размер на въпросния сектор, дерогацията не може да се смята за равностойна на генерална мярка.
(8)
Разрешението може да бъде само краткосрочно, тъй като не може да се твърди със сигурност дали мярката ще постигне целите си, а въздействието ѝ върху начина на функциониране на системата на ДДС в Обединеното кралство и в останалите държави-членки не може да бъде оценено предварително; нещо повече, необходимо е да се оцени по подходящ начин въздействието на мярката и нейното приложение върху функционирането на вътрешния пазар.
(9)
Дерогацията няма отрицателно въздействие върху собствените ресурси на Общността от ДДС,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 193 от Директива 2006/112/ЕО на Обединеното кралство се разрешава да определи данъчнозадълженото лице, на което се доставят следните стоки, като отговорно за плащането на данъка върху добавената стойност ДДС:
1)
мобилни телефони, които са устройства, изработени или приспособени за употреба във връзка с лицензирана мрежа и работещи на определени честоти, независимо дали имат или нямат друга употреба;
2)
интегрални схеми като микропроцесори и централни процесори в състояние преди монтирането им в продукти за крайни потребители.
Дерогацията се прилага по отношение на доставките на стоки, при които облагаемата сума е равна на или по-голяма от 5 000 GBP.
Член 2
Дерогацията, предвидена в член 1, подлежи на условието Обединеното кралство да въведе подходящи и ефективни изисквания за контрол и отчетност на данъчнозадължените лица, доставящи стоките, за които се отнася прехвърлянето на отговорността за плащането на данъка съгласно настоящото решение.
Член 3
Обединеното кралство информира Комисията за приемането на посочените в членове 1 и 2 мерки и до 31 март 2009 г. представя на Комисията доклад за цялостна оценка на действието на тези мерки, по-специално за тяхната ефективност и всякакви данни за изместване на укриването на данъци към други продукти или към търговията на дребно.
Член 4
Срокът на настоящото решение изтича на 30 април 2009 г.
Член 5
Адресат на настоящото решение е Обединеното кралство Великобритания и Северна Ирландия.
Съставено в Люксембург на 16 април 2007 година.